በባሌ ዞን ባለፉት ዘጠኝ ወራት ከ18 ሺህ የሚበልጡ ወጣቶች በተለያዩ የገቢ ማስገኛ መስኮች ተሰማሩ
የባሌ ዞን የሥራ ዕድል ፈጠራና የከተሞች ምግብ ዋስትና ጽህፈት ቤት ባለፉት ዘጠኝ ወራት ከ18 ሺህ የሚበልጡ ወጣቶችን በተለያዩ የገቢ ማስገኛ መስኮች ማሰማራቱን ገለጸ።የጽህፈት ቤቱ ኃላፊ አቶ ተሾመ ጣፋ እንዳመለከቱት በመደበኛ መርሃ ግብር ወጣቶቹ በአዋጭ የስራ መስኮች የተሰማሩት በሁለት ከተሞችና በ18 የገጠር ወረዳዎች ነው።ወጣቶቹ በአነስተኛና ጥቃቅን ማህበራት ተደራጅተው ከተሰማሩባቸው የስራ መስኮች መካከል ግብርና፣ ኮንስራክሽን፣ ማዕድን፣ አነስተኛ ንግድ እንዲሁም የእንጨትና ብረታ ብረት ስራዎች ይገኙበታል።ጽህፈት ቤቱ ከባለድርሻ አካላት ጋር በመተባበር የሥራ ብቃት ሥልጠናን ጨምሮ 842 ሄክታር የእርሻ መሬትና 396 የመስሪያ፣ የማምረቻና የመሸጫ ሼዶች እንዲሰጣቸው አመቻችቷል።ከኦሮሚያ ብደርና ቁጠባ አክሲዮን ማህበር ጋር በመቀነጀትም ያለባቸውን የመነሻ ካፒታል እጥረት ለማቃለል ከ12 ነጥብ 7 ሚሊዮን ብር በላይ ብድር እንዲያገኙ ማድርጉን ነው ኃላፊው የተናገሩት። እንደ አቶ ተሾመ ገለፃ ባለፉት ዘጠኝ ወራት የስራ እድል ከተፈጠረላቸው ከነዚሁ ወጣቶች በተጨማሪ ከ40 ሺህ የሚበልጡ ወጣቶችን በማደራጀት በስራ እድል ተጠቃሚ ለማድረግ ርብርብ እየተደረገ ይገኛል።በተቀሩት ወራት ወደ ስራ ይገባሉ ተብለው ለሚጠበቁት ለነዚሁ ወጣቶች መንግስት 188 ሚሊዮን ብር ተዘዋዋሪ ፈንድ መመደቡን አስታውቀዋል።በአሁኑ ወቀት አብዛኛዎቹ ወጣቶች ተደራጅተው የቅድመ ቁጠባ ክፍያና የንግድ አዋጭነት ስልጠና በማጠናቀቃቸው ተዘዋዋሪ ፈንዱን የማሠራጨት ስራ መጀመሩን ገልፀዋል፡፡ከስራ እድሉ ተጠቃሚዎች መካከል በጎባ ከተማ የምስራቅ ቀበሌ ወጣት አብዱልከሪም ማህሙድ በሠጠው አስተያየት በግንዛቤ እጥረት በዲግሪ ተመርቆ ለሶስት ዓመት ያለ ስራ በመቀመጡ ይቆጯል።በዚህ ዓመት ግን መንግስት ባመቻቸው የስራ እድል በመጠቀም ከአምስት ጓደኞቹ ጋር በመደራጀትና 40 ሺህ ብር ብድር በወስድ በእህል ንግድ ስራ መሰማራታቸውን ገልጿል።ወጣት አብዱልከሪም እንዳለው የልማት ተሳታፊና ተጠቃሚ በመሆኑ በሚያገኘው ገቢ ከቤተሰብ ጥገኝት ለመላቀቅ እየሰራ ነው።ከሶስት ጓደኞቹ ጋር በመደራጀትና 20 ሺህ ብር በመቆጠብ ተዘዋዋሪ ፈንድ ወስደው ስራ ውስጥ ለመግባት ዝግጅት ማጠናቀቃቸውን የተናገረው ደግሞ በከተማዋ የምዕራብ ቀበሌ ነዋሪ ወጣት ተስፋዬ ካሳዬ ነው።በፍላጎታቸው በመረጡት የሥራ መስክ መደራጀታቸውን የተናገረው ወጣቱ በዚህም የሥራ ተነሳሽነታቸው እንደሚጨምራና ሙሉ ጊዜያቸውንም ሥራ ላይ በማሳለፍ በአጭር ጊዜ ውስጥ ውጤታማ ለመሆን እንደሚያስችላቸው ተናግረዋል፡፡ወጣቶቹ እንዳሉት ያገኙትን አማራጮቹ ሁሉ በመጠቀምና ጠንክረው በመስራት ተጠቃሚነታቸውን ለማረጋጋጥ ይተጋሉ።በባሌ ዞን ባለፈው ዓመት ከ21 ሺህ ለሚበልጡ ወጣቶች የሰራ እድል መፍጠር መቻሉንም ለማወቅ ተችሏል።(ኢዜአ)